b'\n_START_ARTICLE_\nPa\xc5\xa1man\n_START_SECTION_\nGeografija\n_START_PARAGRAPH_\nPa\xc5\xa1man le\xc5\xbei ju\xc5\xbeno od Zadra in jugovzhodno od otoka Ugljan, od katerega ga deli ozek, leta 1883 prekopan kanal \xc5\xbddrelac. Otok ima povr\xc5\xa1ino 60 km\xc2\xb2. Od celine ga lo\xc4\x8di Pa\xc5\xa1manski kanal, preko katerega je vsakodnevno s trajektno linijo Biograd - Tkon tudi povezan._NEWLINE_Otok je na zahodu grajen iz krednih apnencev, na vzhodu pa iz dolomita. Najvi\xc5\xa1ji vrh na otoku je Bokolj, ki dose\xc5\xbee vi\xc5\xa1ino 274 mnm. Zahodna obala je strma s \xc5\xa1tevilnimi zaliv\xc4\x8dki, zavarovanimi pred burjo. Na manj raz\xc4\x8dlenjeni in polo\xc5\xbenej\xc5\xa1i vzhodni obali se zvrstijo vsa oto\xc5\xa1ka naselja.\n_START_SECTION_\nNaselja\n_START_PARAGRAPH_\nVzdol\xc5\xbe polo\xc5\xbenej\xc5\xa1e vzhodne obale se nahajajo vsa oto\xc5\xa1ka naselja: Banj, Barotul, Dobropoljana, Kraj, Mrljane, Nevi\xc4\x91ane, Pa\xc5\xa1man, Tkon, Ugrini\xc4\x87 in \xc5\xbddrelac.\n_START_SECTION_\nPrebivalstvo\n_START_PARAGRAPH_\nNa otoku po podatkih iz popisa prebivalstva iz leta 2001 stalno \xc5\xbeivi 3100 prebivalcev.\n_START_SECTION_\nGospodarstvo\n_START_PARAGRAPH_\nPa\xc5\xa1man, ki poznan po lepih pe\xc5\xa1\xc4\x8denih pla\xc5\xbeah in borovih gozdovih in tipi\xc4\x8dnih oto\xc5\xa1kih naseljih, ki pa vsa le\xc5\xbeijo na vzhodni obali je poznan turisti\xc4\x8dni otok. Prebivalci se poleg turizma ukvarjajo \xc5\xa1e z ribolovom in poljedelstvom. Od turisti\xc4\x8dne ponudbe so tu poleg restavracij \xc5\xa1e turisti\xc4\x8dne sobe, apartmaji, turisti\xc4\x8dne hi\xc5\xa1e, penzioni in avtokampi.\n_START_SECTION_\nZgodovina\n_START_PARAGRAPH_\nOtok je neprekinjeno naseljen \xc5\xbee iz prazgodovinskih \xc4\x8dasov, kar dokazujejo ilirski grobovi in arheolo\xc5\xa1ke najdbe iz rimskih \xc4\x8dasov, katere so na\xc5\xa1li na podro\xc4\x8dju naselja Pa\xc5\xa1man. V zalivu  Sv. Ante na jugozahodu otoka stoji romanska enoladijska cerkev. Od leta 1050 je bil otok v posesti biogradske \xc5\xa1kofije, od leta 1126 zadarske nad\xc5\xa1kofije. Na otoku je v naselju Kraj fran\xc4\x8di\xc5\xa1kanski samostan sv. Dujma, na gri\xc4\x8du \xc4\x86okovac pa benediktinski samostan sv. Kuzme in Damjana.'